b'\n_START_ARTICLE_\nHerkulespavillonen\n_START_PARAGRAPH_\nHerkulespavillonen er et tidligere kongeligt lysthus for enden af Kavalergangen i Kongens Have i K\xc3\xb8benhavn. Pavillonen skylder sin nuv\xc3\xa6rende klassicistiske form fra 1773 arkitekten C.F. Harsdorff. I dag fungerer pavillonen som caf\xc3\xa9 under navnet Caf\xc3\xa9 Herkules._NEWLINE_Da kong Christian 4. i 1606 anlagde Kongens Have, lod han ikke blot lystslottet Rosenborg opf\xc3\xb8re, men ogs\xc3\xa5 en havepavillon, som han kaldte Det Blaae Lysthus. N\xc3\xb8jagtigt som p\xc3\xa5 Rosenborg var der udf\xc3\xb8rt skjulte lydkanaler, s\xc3\xa5 kongen og hans g\xc3\xa6ster kunne h\xc3\xb8re "usynlig" musik p\xc3\xa5 1. sal, mens orkesteret sad i etagen nedenunder._NEWLINE_Det Blaae Lysthus blev ombygget til en eremitage i 1671 for Christian 5. I underetagen var der indrettet et k\xc3\xb8kken med v\xc3\xa6gge bekl\xc3\xa6dt med hollandske fliser. Her blev bordet d\xc3\xa6kket og efterf\xc3\xb8lgende hejst op p\xc3\xa5 1. sal igennem en lem._NEWLINE_Fra 1710 blev Rosenborg mere eller mindre forladt af kongefamilien. Slottet og haven blev kun lejlighedsvis benyttet, og eremitagen og havens skulpturer forfaldt._NEWLINE_I 1772 gennemgik en kommission kritisk alt havens inventar, der nu var i ringe forfatning. Blandt de f\xc3\xa5 ting, der blev anset for at v\xc3\xa6re v\xc3\xa6rd at gemme, var det gamle lysthus og skulpturen Herkules og L\xc3\xb8ven, som Frederik 4. havde k\xc3\xb8bt hos den florentinske billedhugger Giovanni Baratta under sit italiensophold 1708-1709._NEWLINE_Arkitekten C.F. Harsdorff var, meget i kontrast til sine samtidige, interesseret i \xc3\xa6ldre arkitektur. Ofte bevarede han frem for at rive ned, og s\xc3\xa5ledes ogs\xc3\xa5 i Kongens Have. Han ombyggede eremitagen og fik Herkulesskulpturen restaureret. Harsdoff lod en dyb, firkantet niche hugge ind i midten af bygningen. Her blev Herkulesskulpturen placeret flankeret af to toscanske s\xc3\xb8jler. I sidepartierne blev der skabt to nicher, hvori Orpheus og Eurydike, to andre figurer, Frederik 4. havde k\xc3\xb8bt hos Baratta, blev anbragt._NEWLINE_Den nye pavillon husede sidst i 1700-tallet, efter at haven var blevet \xc3\xa5bnet for offentligheden, et lille v\xc3\xa6rtshus, og i 1810 fik konditor H.C. Firmenich tilladelse til at servere te, punch og lemonade etc. for havens g\xc3\xa6ster. Svejtsiske sukkerbagere bagte sukkerkringler, og der var servering og lejlighedsvis underholdning p\xc3\xa5 tagterrassen. Folkelivet i haven fik for alvor et l\xc3\xb8ft i 1840, da de fra Tivoli kendte Georg Carstensen og komponisten H.C. Lumbye tr\xc3\xa5dte til og forestod underholdningen fra pavillonen._NEWLINE_I 1900-tallet har pavillonen rummet beboelse, bl.a. som tjenestebolig. Senere har den v\xc3\xa6ret benyttet som depot. I 1999 blev pavillonen indrettet som kulturcaf\xc3\xa9 med caf\xc3\xa9 i stueetagen og mulighed for kulturelle aktiviteter p\xc3\xa5 1. sal._NEWLINE_I anledning af Ren\xc3\xa6ssance\xc3\xa5ret 2006 blev pavillonen restaureret i det ydre ved ejeren, det dav\xc3\xa6rende Slots- og Ejendomsstyrelsen (i dag Styrelsen for Slotte & Kulturejendomme). Den har v\xc3\xa6ret fredet siden 1918.'